Robert Downey juunior

Robert John Downey Jr. (sündinud 4. aprillil 1965 New Yorgis Manhattanil) on Kuldgloobuse pälvinud USA näitleja ja produtsent.

1980. aastate lõpus ja 1990. aastate alguses mängis ta mitmes Hollywoodi suurfilmis. Näiteks "The Pick-up Artist", "Less Than Zero", "Chaplin" ja "Natural Born Killers". Aastatel 2000–2002 tegi ta kaasa telesarjas "Ally McBeal", kehastades Ally kallimat Larryt. 2000. aastatel tehtud rollide hulka kuuluvad osatäitmised filmides "Gothika", "Kiss Kiss Bang Bang", "Good Night, And Good Luck", "Zodiac", "Iron Man", "Chef", "The Judge" ja "Sherlock Holmes".

Downey on kuulunud Forbesi suurima sissetulekuga Hollywoodi näitlejate nimekirja tippu. Näiteks 2012. aasta juunist kuni 2013. aasta juunini teenis ta hinnanguliselt 75 miljonit dollarit.

Noorusaeg ja perekond 

Downey sündis New Yorgis Manhattanis pere kahest lapsest nooremana. Tema isa Robert Downey seenior on näitleja ja filmitegija ning ema Elsie Ann (neiupõlvenimega Ford) oli samuti näitleja, kes tegi kaasa oma abikaasa filmides. Downey isa vanemad on leedu, juudi, iirimaa ja ungari päritolu. Tema ema vanemad on šoti, saksa ja šveitsi päritolu. Downey ja tema vanema õe lapsepõlv möödus Greenwich Village'is.

Uimastisõltlasest isa lubas pojal marihuaanat proovida juba siis, kui too oli kuueaastane, mille kohta on ta hiljem öelnud, et kahetseb seda. Downey on rääkinud, et meelemürkide kasutamine lõi tema ja isa vahel emotsionaalse sideme. "Kui me isaga koos narkootikume tarvitasime, tundus mulle, nagu prooviks ta sellega armastust väljendada − ainus viis, kuidas ta seda teha oskas." Downey hakkas oma õhtuid sisustama alkoholi tarbimisega ja peagi veetis suure osa ajast telefoni teel uimasteid ostes.

Lapsepõlves sai ta väiksemaid rolle isa filmides. Näitlemisega tegi ta algust viieaastaselt, mängides haiget kutsikat absurdikomöödias "Pound" (1970). Seitsmeaastaselt tegi ta kaasa filmis "Greaser's Palace" (1972).

Kümneaastaselt elas Downey Inglismaal ja õppis ühe kõrvalainena klassikalist balletti. Teismelisena õppis ta New Yorgi koolis Stagedoor Manor Performing Arts Training Center. Pärast vanemate lahutust 1978. aastal kolis Downey koos isaga California osariiki, kus ta õppis Santa Monica keskkoolis. 1982. aastal visati ta aga Santa Monica keskkoolist välja. Pärast seda kolis ta tagasi New Yorki, et täielikult näitlejakarjäärile pühenduda.

Downey ja Kiefer Sutherland, kes olid koos ekraanil 1988. aastal valminud filmis "1969", olid kolm aastat toakaaslased, kui Downey esimest korda Hollywoodi kolis, et näitlemisega tegeleda. 

2005. aastal abiellus ta Susan Downeyga. Neil on 2012. aastal sündinud poeg Exton Elias Downey ja 2014. aastal sündinud tütar Avri Roel Downey. Downey vanem poeg Indio Downey (sündinud 1993) on tema esimesest abielust Deborah Falconeriga, kellest ta 2004. aastal lahutas.

 Karjäär 
 Algus 
Downey alustas oma karjääri teatris, osaledes näiteks 1983. aastal Joyce Theatre'i lühikeses muusikalis "American Passion". 1985. aastal kuulus ta uutest noortest näitlejatest koosneva meelelahutussaate "Saturday Night Live" tegijate seltskonda, kuid halva maine ja kriitika tõttu vahetati Downey ja enamik teistest näitlejatest aasta hiljem välja. Samal aastal tegi Downey dramaatilise murrangu, kui mängis James Spaderi käsilast filmis "Tuff Turf" ja pärast seda koolikiusajat John Hughesi filmis "Weird Science". 1980. aastate ettevõtmiste põhjal on Downeyt nimetatud ka Brat Packi liikmeks.

1987. aastal mängis Downey Bret Easton Ellise lühiromaani "Vähem kui null" põhjal tehtud filmis Julian Wellsi, uimastisõltlasest rikast poissi, kelle elu kiiresti kontrolli alt väljub. New York Timesi kriitiku Janet Maslini sõnul oli Downey osatäitmine seal "masendavalt liigutav". Downey sai selle filmirolli eest palju kiitust, kuigi ta ise on öelnud, et tema jaoks oli see roll nagu "Jõulutulevikuvaim", kuna enda uimastisõltuvus muutis ta selle "tegelase liialduseks" päriselus. Film andis Downey loomekarjäärile hoogu juurde: järgnesid suurema eelarvega rollid nimekamates filmides, näiteks "Chances Are" (1989), "Air America" (1990) ja "Soapdish" (1991).

1992. aastal mängis ta Charlie Chaplinit filmis "Chaplin". Vastutusrikas roll motiveeris teda viiulit õppima ning vasaku käega tennist mängima. Downeyl oli personaaltreener, kes aitas Chaplini kõnnakut ja rühti imiteerida. Roll tõi näitlejale parima meesnäitleja Oscari nominatsiooni.

1993. aastal mängis ta filmides "Heart and Souls", "Short Cuts" ja "The Last Party" (1993). 1994. aastal tegi ta kaasa filmides "Only You" ja "Natural Born Killers". Seejärel mängis ta filmides "Restoration" (1995), "Richard III" (1995), "Two Girls and a Guy" (1998) ja "Black and White" (1999).

Filmid 
 Aasta  Pealkiri  Eestikeelne pealkiri 1970  "Pound"   1972  "Greaser's Palace"   1980  "Up the Academy"   1983  "Baby It's You"   1984  "Firstborn"   1985  "Tuff Turf"   "Weird Science"  "Veider teadus" 1986  "Back to School"   "America"   1987  "The Pick-up Artist"   "Less Than Zero"  "Vähem kui null" 1988  "Johnny Be Good"   "Rented Lips"   "1969"  "1969" 1989  "That's Adequate"   "True Believer"   "Chances Are"   1990  "Air America"  "Air America" "Too Much Sun"  "Liiga palju päikest" 1991  "Soapdish"   1992  "Chaplin"  "Chaplin" 1993  "Heart and Souls"  "Võõrad hinged" "Short Cuts"  "Killud" 1994  "Hail Caesar"   "Natural Born Killers"  "Sündinud tapjaks" "Only You"  "Üksnes sina" 1995  "Richard III"  "Richard III" "Home for the Holidays"  "Pühadeks koju"  "Restoration"  "Restauratsioon" 1996  "Danger Zone"   1997  "One Night Stand"  "Üheöösuhe" "Two Girls and a Guy"   "Hugo Pool"   1998  "The Gingerbread Man"  "Piparkoogimehike" "U.S. Marshals"  "Jälitajad" 1999  "In Dreams"   "Friends & Lovers"   "Bowfinger"  "Pisipetis Bowfinger" "Black and White"  2000  "Wonder Boys"  "Imepoisid" 2003  "The Singing Detective"  "Laulev detektiiv" "Gothika"  "Gootika" 2004  "Eros"  "Eros" 2005  "Game 6"   "Kiss Kiss Bang Bang"  "Kiss Kiss Bang Bang ehk Surm Hollywoodis" "Good Night, and Good Luck."  "Head ööd ja õnn kaasa" 2006  "A Guide to Recognizing Your Saints"  "Kuidas ära tunda oma pühakuid" "The Shaggy Dog"  "Meie issi koeraelu" "A Scanner Darkly"  "Läbi hägu" "Fur: An Imaginary Portrait of Diane Arbus"  "Karusnahk: Diane Arbuse kujutletav portree" 2007  "Zodiac"  "Sodiaak" "Lucky You"  "Ikka veab" "Charlie Bartlett"  "Charlie Bartlett" 2008  "Iron Man"  "Raudmees"  "The Incredible Hulk"  "Uskumatu Hulk"  "Tropic Thunder"  "Troopiline kõu" 2009  "The Soloist"  "Solist" "Sherlock Holmes"  "Sherlock Holmes"  2010  "Iron Man 2"  "Raudmees 2" "Due Date"  "Õigeks ajaks" 2011  "Sherlock Holmes: A Game of Shadows"  "Sherlock Holmes: Varjude mäng" 2012  "The Avengers"  "Tasujad" 2013  "Iron Man 3"  "Raudmees 3" 2014  "Chef"  "Kokk" "The Judge"  "Kohtunik" 2015  "Avengers 2: Age of Ultron"  "Tasujad: Ultroni ajastu"

Välislingid

Robert Downey koduleht
Robert Downey Facebookis
Robert Downey Twitteris

Kategooria:Ameerika Ühendriikide televisiooninäitlejad
Kategooria:Ameerika Ühendriikide filminäitlejad
Kategooria:Ameerika Ühendriikide muusikud
Kategooria:Sündinud 1965